ምክር ቤቱ ከነገ ጀምሮ የሶስት ቀናት ብሄራዊ የሀዘን ቀን ያውጃል
– የኢፌዴሪ ህዝብ ተወካዮች ምክር ቤት ትናንት በአይ ኤስ በግፍ የተገደሉትን ኢትዮጵያዊያንን ለማሰብ ነገ የሶስት ቀናት ብሄራዊ የሀዘን ቀን እንደሚያውጅ ይጠበቃል ።መንግስት ትናንት በአክራሪ ቡድኑ የተገደሉት 28 ዜጎች ሁሉም ኢትዮጵያዊ መሆናቸውን ማረጋገጡንም ገልጿል።በሊቢያና በደቡብ አፍሪካ በግፍ የተገደሉትን ዜጎች ለማሳብ በመላው ሀገሪቱ እና በአለም ዙሪያ በሚገኙ የኢትዮጵያ ኢምባሲዎች ባንዲራዎች ዝቅ ብለው እንዲውለበለቡ ያደርጋል።የኢፌዴሪ መንግስት በንጹሃን ዜጎቻችችን ላይ በደረሰው ጉዳት እጅጉን ማዘኑን በመግለጽ ለቤተሰቦቻቸው መጽናናትን ተመኝቷል።ዜጎችን ከሊቢያ፣ የመን እና ደቡብ አፍሪካ ወደ ሀገራችው ለመመለስም የተለያዩ ተግባራት እየተከናወኑ መሆኑን መንግሥት  ገልጿል።በተያያዘ ሁኔታም  የኢትዮጵያ እስልማና ጉዳይ ጠቅላይ ምክር ቤት አሸባሪው የአይ ኤስ አይ ኤስ ቡድን በሊቢያ በነበሩ ኢትዮጵያዊያን ላይ ያደረሰውን ጭካኔ የተሞላበት ድርጊት አወዘገ ።የምክር ቤቱ ፕሬዚዳንት ሼህ ሙሃመድ አወል ኡመር ጀማል፤ የአይ ኤስ ታጣቂዎች ሃይማኖትን ጭምብል ያደረጉ ፀረ ሃይማኖተኛ ናቸው ብለዋል።በእስልምና እምነት የሰው ልጅ ከየትኛውም ፍጡር የከበረ ነው ያሉት ሼህ ሙሃመድ፤ ይህ አረመኒያዊ ተግባር እስልምናን አይወክልም ፤የሀገራችንን ሰላም ለመጠበቅ እምነታችን አይለያየንም ነው ያሉት ሼህ ሙሃመድ ብለዋል።ምክር ቤቱ ይህን ፀረ እስልምና እንቅስቃሴ እንደሚያወግዝ የገለጹት ፕሬዚዳንቱ፤  ሁሉም ኢትዮጵያዊ ይህ አክራሪ ቡድን በሌሎች ሀገራት እያደረገ ያለውን ተግባር ወደ ኢትዮጵያ እንዳያስፋፋ ከመንግስትና ከፀጥታ ሀይሎች ጋር በንቃት እንዲንቀሳቀስ አሳስበዋል።የፌድራል ጉዳዮች ሚኒስትር ድኤታ አቶ ሙሉጌታ ውለታ በበኩላቸው  ኢትዮጵያ ዜጎቿ  ቀዳዳውን አጥብበውት እንጂ  ለበርካታ ጊዜ የሞት ድግስ ተደግሶላት እንደነበር  አንስተዋል ።ትናንት በኢትዮጵያዊያኑ ላይ የደረሰው ጭካኔ የተሞላበት ግድያ አክራሪዎች ለሺህ ዘመናት ተዋዶ እና ተከባብሮ በመኖር ለአለም ተምሳሌት በሆኑት ኢትዮጵያውያን መካከል ክፉ ዘርን ለመዝራት ታልሞ የተደረገ መሆኑንም ነው ሚኒስትር ድኤታው የገለጹት።ይሁን እንጂ የኢትዮጵያውን ለዘመናት የኖረው ተቻችሎ እና ተዋዶ የመኖር ልምድ ልዩነትን አያበቅልም ብለዋል።የነዚህ ንፁሃን ደም ኢትዮጵያውያንን ከፀረ አክራሪነት ትግሉ ስንዝር ወደ ኋላ እንደማይጎትታቸውም ነው ያረጋገጡት።ሀገሪቱ የፀረ ሽብር ህግ እና መንግስታዊ ያልሆኑ ድርጅቶችን የሚመለከተውን አዋጅ አውጥታ ወደ ተግባር ባትገባ ኑሮ አክራሪዎች ኢትዮጵያን እንደ ሊቢያ፣ ሶርያ፣ የመን እና ኢራቅ የፈራረሱና የደም መሬት ባደረጓት ነበርም ብለዋል።የትናንቱ ድርጊት የፀረ ሽብር እና ፀረ ፅንፈኝነት ትግሉ ተጠናክሮ እንዲቀጥል የሚያደርግ መሆኑን አስታውቀዋል።አይ ኤስ የተባለው አሸባሪ ቡድን ትናንት በለቀቀው ተንቀሳቃሽ ምስል 28 ንጹሃን ኢትዮጵያውያን  16ቱን በስለት ተቀልተው ደማቸው በባህር ዳርቻ ሲፈስ 12 ጭንቅላታቸው በጥይት ተመትቶ በበረሃ ሲወድቁ አሳይቷል።(ኤፍቢሲ)